মুন্সীগঞ্জের টংগীবাড়ী উপজেলার যশলং ইউনিয়নের দরজারপাড় গ্রামে বোমা বানানোর সময় বোমা বিস্ফোরিত হয়ে প্রবাসীর বসত ঘর ছিন্ন বিচ্ছিন্ন হয়ে গেছে। এসময় ৩জন গুরুতর আহত হয়েছে বলে জানা গেছে। আহতরা হলেন- মুসা (৪৮), পিতা-মজিদ উদ্দিন সাং পূর্ব মাকহাটী, রিমন (২৮) পিতা-মজিদ মিজি সাং পূর্ব মাকহাটী সদর থানা মুন্সীগঞ্জ ও রাকিব সর্দার পিতা- আমির সর্দার সাং হাটখান থানা-টংগীবাড়ী জেলা-মুন্সীগঞ্জ। আহতদের মধ্যে মুসা মারা গেছে বলে গুঞ্জন শোনা গেলেও হতাহতদের কোনো হদিস পাওয়া যায়নি। পুলিশের ধারণা তারা পুলিশের গ্রেফতার এড়াতে গোপনে চিকিৎসা নিচ্ছে। গতাকাল গভীর রাতে দরজারপাড় গ্রামের সৌদী প্রবাসী সিপনের বাড়ীতে এ ঘটনা ঘটে। পুলিশ ঘটনার পর পর ঘটনাস্থলে গিয়ে আলামত উদ্ধার করে এবং স্থানীয় কয়েকজনকে জিজ্ঞাসাবাদ করে।